Ego magister Gerradus, decanus christianitatis de Bessineio, et ego dominus Guido, curatus de Collumbeio, notum facimus tam presentibus quam futuris quod domina Bonjor, barochiana de Collumbeio, existens in sua propria potestate et extra omnem auoeriam et tutelam et omnino sui juris existens, tradidit, concessit et quitavit domui Morimundi et fratribus in eadam domo Deo servientibus, in hereditatem perpetuam, jure proprietario ab eisdem imposterum possidendum quicquid juris habebat vel habere poterat in decimis totius territorii sive finagii de Dambelem, tam in grossis quam in minutis. De dictis vero decimis et de omnibus juribus et rationibus quas habebat vel habere poterat in eisdem, predicta Bonjor se ipsam omnino devestivit et fratrem Rodulphum cellerarium Morimundi corporaliter investivit et in verum dominium ac possessionem corporalem induxit. Pro voluntate ipsorum abbatis et conventus et successorum suorum modis omnibus et omni tempore facienda que decime dicuntur movere de feodo predictorum abbatis et conventus et ad ipsos ratione feodi pertinere. Ego magister Gerradus, decanus christianitatis de Bessineio, et ego dominus Guido, curatus de Collumbeio, in premissorum omnium testimonium, ad petitionem predicte B(onjor), presentes litteras sigillorum nostrorum munimine roboravimus Actum anno Domini millesimo CC° L° VI°, mense januarii. 